กองทุนมองหุ้นแกว่ง
กรีซหนุนดัชนีไม่หลุดพันจุด แมนูไลฟ์จ่ายปันผลกองทุน
19 มิ.ย. 2555

กรีซหนุนดัชนีไม่หลุดพันจุด แมนูไลฟ์จ่ายปันผลกองทุน
MFC ชี้นักลงทุนทำกำไรหุ้นหลังผลเลือกตั้งกรีซออกมาตามคาด แนวโน้มตลาดยังแกว่ง ลุ้นเฟด-ยุโรป คลอดมาตรการเพิ่ม
นายชาคริต พืชพันธ์ ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี กล่าวว่า ผลการเลือกตั้งของกรีซออกมาเป็นไปตามที่ตลาดคาดการณ์ไว้ว่าพรรคที่สนับสนุนนโยบายรัดเข็มขัดน่าจะชนะและจัดตั้งรัฐบาลได้ ความกังวลว่ากรีซจะออกจากกลุ่มยูโรโซนจึงลดลง และน่าจะได้รับเงินช่วยเหลือต่อไป จึงมองว่าโอกาสลงแรงๆ ของดัชนีหุ้นไทยมีน้อยและไม่น่าหลุด 1,000 จุด
อย่างไรก็ตาม การที่ตลาดหุ้นไทยขานรับข่าวในช่วงเช้า แต่ปิดตลาดกลับลดลงสวนทางตลาดหุ้นเอเชียที่ส่วนใหญ่ปรับตัวขึ้น อาจเป็นเพราะหุ้นไทยขึ้นแรงในสัปดาห์ก่อน ทำให้หุ้นกลุ่มธนาคารพาณิชย์หลายๆ ตัวราคาขยับขึ้น 5-7% จากลงไปในช่วงก่อนหน้านี้ และบางตัวราคาขึ้นมาใกล้ระดับสูงสุดที่เคยทำไว้ จึงทำให้มีแรงขายทำกำไรออกมา




 
สำหรับแนวโน้มตลาดหุ้นไทยคาดว่ายังแกว่งตัว รอการแก้ปัญหาหนี้และเศรษฐกิจของกรีซที่ยังอ่อนแอ รวมถึงประเทศอื่นๆ ในกลุ่ม โดยเฉพาะคาดหวังมาตรการต่างๆ จากการประชุมของธนาคารกลางสหรัฐ (เฟด) และของกลุ่มจี20 ภายในเดือนนี้ โดยคาดว่าเฟดคงยังไม่ออกมาตรการ แต่อาจส่งสัญญาณในเชิงบวกหลังเศรษฐกิจสหรัฐยังอ่อนแอ
“หากออกมาตรการมาจะหนุนให้ราคาทองคำพุ่ง แต่ถ้าไม่มีอะไรทองก็อาจลดลง เป็นจังหวะในการทยอยลงทุนทอง” นายชาคริต กล่าว
ด้านนายต่อ อินทวิวัฒน์ ประธานเจ้าหน้าที่บริหาร บลจ.แมนูไลฟ์ (ประเทศไทย) กล่าวว่า วิกฤตเศรษฐกิจในกลุ่มประเทศยุโรปยังไม่มีทางออกที่ชัดเจน จึงน่าจะส่งผลต่อการลงทุนและความเชื่อมั่นของนักลงทุนไปอีกระยะ แต่เชื่อว่าเม็ดเงินลงทุนในเอเชียยังไม่ไหลออกไปไหน อาจพักไว้ในตลาดที่มีความเสี่ยงและความผันผวนที่ต่ำกว่า เช่น ตลาดพันธบัตรและตลาดเงิน เพราะอัตราดอกเบี้ยในยุโรปและสหรัฐยังให้ผลตอบแทนค่อนข้างต่ำ
“บริษัทยังมีมุมมองในเชิงบวกต่อตลาดหุ้นไทย เนื่องจากเศรษฐกิจแข็งแกร่ง เงินเฟ้อควบคุมได้ และไม่น่าได้รับผลกระทบจากเศรษฐกิจที่ตกต่ำของยุโรปมากนัก ส่วนกำไรบริษัทจดทะเบียนในปีนี้น่าจะอยู่ที่ประมาณ 15-20%” นายต่อ กล่าว
นอกจากนี้ บริษัทจะจ่ายเงินปันผลของกองทุนเปิด แมนูไลฟ์ สเตร็งค์ อิควิตี้ ปันผล (MSEQ DIV) ให้แก่ผู้ถือหน่วยลงทุนอีก 0.40 บาทต่อหน่วย กำหนดวันปิดสมุดทะเบียนเพื่อสิทธิในการรับเงินปันผลวันที่ 15 มิ.ย. 2555 และจ่ายเงินในวันที่ 22 มิ.ย.นี้ หลังจากได้จ่ายปันผลไป 1.25 บาทต่อหน่วยเมื่อเดือน มี.ค.ที่ผ่านมา รวมครึ่งปีนี้ 1.65 บาทต่อหน่วย 
“แม้เดือน พ.ค. หุ้นลงกว่า 100 จุด แต่การบริหารและคัดเลือกหุ้นของแมนูไลฟ์ทำให้กองทุนยังมีผลตอบแทนที่ดี และจ่ายปันผลให้ผู้ถือหน่วยได้เป็นรายไตรมาส ซึ่งการจ่ายปันผลครั้งนี้เป็นครั้งที่ 9 นับแต่ตั้งกองทุนเมื่อวันที่ 28 ส.ค. 2552 รวมปันผล 6.60 บาทต่อหน่วย คิดเป็นอัตราผลตอบแทน 66% ณ วันที่ 15 มิ.ย.ที่ผ่านมา” นายต่อ กล่าว